**Dôvodová správa**

**B. Osobitná časť**

**K bodu 1**

V § 2 ods. 1 písm. j) sa ustanovuje, že podporu na neprojektové opatrenie možno poskytnúť prijímateľovi podpory, ktorý nie je podnikom v ťažkostiach podľa článku 2 ods. 59 nariadenia Komisie (EÚ) č. 2022/2472, ak ide o podporu na opatrenie v rámci sústavy Natura 2000 na lesnom pozemku alebo na lesnícko – environmentálne a klimatické služby a ochranu lesov alebo o podporu na založenie agrolesníckeho systému alebo na založenie líniových vegetačných prvkov alebo na zalesňovanie ornej pôdy.

**K bodu 2**

 Návrh 2. modifikácie Strategického plánu Spoločnej poľnohospodárskej politiky 2023 – 2027 (ďalej len „strategický plán“) umožňuje pre rozvoj ekologického hospodárenia prijímať záväzky aj v ďalších rokoch. Vzhľadom na obdobie strategického plánu do roku 2027 a finančnú alokáciu je vhodné prijímať nové záväzky od roku 2025 na skrátené obdobie dvoch rokov. Doplnením v § 2 ods. 4 sa ustanovuje možnosť pre prijímateľa podpory na operácie podľa § 34 ods. 1, vstúpiť do opatrenia/operácie a prijať záväzok na dvojročné obdobie a povinnosť plniť podmienky dva po sebe nasledujúce kalendárne roky, ak ide o žiadosť, ktorú  prijímateľ podpory prvýkrát podal v roku 2025 alebo v ďalších rokoch, teda sa jedná o nových žiadateľov, ktorí nie sú zaradení v opatrení v päťročnom záväzku.

**K bodu 3**

V § 3 ods. 1 sa ustanovuje, ktoré opatrenia možno zmeniť na iné opatrenie alebo operáciu v prípade, ak ide o zmenu s vyšším environmentálnym cieľom počas obdobia viacročného záväzku alebo o posilnenie záväzku alebo ak to finančná alokácia umožní.

**K bodu 4**

Návrh 2. modifikácie strategického plánu vypúšťa fixné koeficienty (% vyjadrenie) pre krátenie jednotkovej sumy podpory pre oblasti s prírodnými obmedzeniami alebo inými osobitnými obmedzeniami a umožňuje flexibilitu pre ich stanovenie. S ohľadom na potrebu zosúladiť vnútroštátnu právnu úpravu so znením 2. modifikácie strategického plánu dopĺňa sa § 6 novým znením tak, že sa ustanovenia o poskytnutí podpory v plnej jednotkovej sume vo výmere do 450 ha a jej konkrétne krátenie na ďalšiu výmeru vypúšťajú. Dopĺňa sa ustanovenie, ktoré umožní zverejňovať koeficient krátenia jednotkovej sumy podpory vo Vestníku Ministerstva pôdohospodárstva a rozvoja vidieka Slovenskej republiky. Uvedenou úpravou sa získa potrebná flexibilita pre efektívne riadenie orientačnej finančnej alokácie v opatrení. V prípade nedostatku prostriedkov vo finančnej alokácii sa výška poskytovanej podpory zníži prostredníctvom koeficientu krátenia jednotkovej sumy.

**K bodu 5**

Spresňuje sa znenie odkazu pod čiarou, ktorý odkazuje na spôsob a rozsah odberu pôdnych vzoriek pre zisťovanie stanovených parametrov pre podmienku príslušnej operácie /opatrenie a je upravený v § 2 ods. 3 a 4 písm. a) vyhláške Ministerstva pôdohospodárstva a rozvoja vidieka Slovenskej republiky č. 151/2016 Z. z., ktorou sa ustanovujú podrobnosti o agrochemickom skúšaní pôd a o skladovaní a používaní hnojív.

**K bodom 6 a 7**

V § 24 ods. 5 sa zavádza legislatívna skratka pre Ústredný kontrolný a skúšobný ústav poľnohospodársky v Bratislave a v § 25 ods. 4 písm. f) sa vkladá odkaz na spôsob odberu pôdnych vzoriek a umiestňuje sa odkaz na § 2 ods. 3 a ods. 4 písm. a) vyhlášky Ministerstva pôdohospodárstva a rozvoja vidieka Slovenskej republiky č. 151/2016 Z. z., ktorou sa ustanovujú podrobnosti o agrochemickom skúšaní pôd a o skladovaní hnojív.

**K bodu 8**

Úpravou textu v § 25 ods. 6, § 26 ods. 5 a v § 27 ods. 5 sa upravuje už ustanovená povinnosť prijímateľa podpory zaslať platobnej agentúre výsledky všetkých vykonaných povinných rozborov za kalendárny rok, v ktorom bola správa o prevzatí a skúšaní vzorky vystavená a analytické rozbory boli vykonané akreditovanou inštitúciou, na povinnosť zaslať kópie výsledkov rozborov, čo je postačujúci doklad pre overenie splnenia podmienok pre priznanie podpory administratívnou kontrolou.

**K bodu 9**

Pre operáciu Šetrné hospodárenie v ovocinárstve sa pre preukázanie plnenia podmienok ustanovuje povinnosť predkladať kontrolnému ústavu evidenciu spotreby prípravkov na ochranu rastlín aj pri nulovej spotrebe prípravkov na ochranu rastlín. Na základe aplikačnej praxe vyplynula potreba sledovať aj tých žiadateľov o podporu zaradených do tejto operácie, ktorí neaplikovali žiadne prípravky na ochranu rastlín, ani tie zo zoznamu povolených pre tento spôsob hospodárenia. Preto, na účely administratívnej kontroly, je potrebné evidovať aj žiadateľov o podporu s nulovou aplikáciou obdobne ako je ustanovené v § 24. Evidenciu vedie kontrolný ústav podľa § 35 ods. 2 zákona č. 405/2011 Z. z. a prílohy č. 1 k vyhláške Ministerstva pôdohospodárstva a rozvoja vidieka Slovenskej republiky č. 491/2011 Z. z. o vedení záznamov o prípravkoch na ochranu rastlín a nahlasovaní údajov, podmienkach a postupoch pri skladovaní a manipulácii s prípravkami na ochranu rastlín a čistení použitých aplikačných zariadení, je každý profesionálny používateľ povinný viesť evidenciu spotreby prípravkov na ochranu rastlín a predkladať ju kontrolnému ústavu každoročne.

**K bodu 10**

Vinohrady vo vinohradníckom registri sú registrované na základe zákona č. 313/2009 Z. z. o vinohradníctve a vinárstve v znení neskorších predpisov s počtom jedincov na 1 ha vinohradu. Pôdohospodárska platobná agentúra pri výkone administratívnych kontrol žiada kontrolný ústav (ÚKSÚP), ktorý vedie register vinohradov, o podklady z registra o plnení podmienky zapojenia porastu minimálne 3 000 krov viniča na hektár. Keďže definícia plochy oprávnenej na platbu je plocha vinice, ktorá zahŕňa čistú plochu vinohradu spolu so súvislým manipulačným priestorom podľa definície v § 27 ods. 2 nariadenia vlády, dochádza k nezrovnalostiam v prepočte krov viniča na 1 hektár. Preto sa navrhuje minimálny počet krov viniča na 1 hektár oprávnenej plochy 2 500 ks pre plnenie podmienky operácie.

**K bodu 11**

V § 30 ods. 2 písm. a) piatom bode sa doplnením možnosti pasenia jednoznačne upraví možnosť pre prijímateľa podpory, vybrať si podľa spôsobu hospodárenia, ktorá lepšie vyhovuje daným podmienkam.

**K bodu 12**

Dopĺňa sa zníženie platby v prípade, ak prijímateľ podpory neplní povinnosť ustanovenú v § 26 ods.6.

**K bodu 13**

Legislatívno-technická úprava v súvislosti s úpravou textu podľa bodu 8.

**K bodu 14**

V § 52 sa v novom odseku 8 ustanovuje, že podpora na operáciu šetrné hospodárenie podľa § 23 písm. b) a c) sa prijímateľovi podpory neposkytne vôbec v tom roku, v ktorom sa zistí prekročenie limitných hodnôt rizikových prvkov a to kadmia alebo olova alebo ortuti stanovených v časti B prílohy č. 8   a  v časti B prílohy č. 11. Platný dôvod neposkytnutia podpory na operácie podľa § 12 je ponechaný v písmene a).

**K bodu 15**

V prílohe č. 2  prvom bode sa nad slovom „februára“ vypúšťa odkaz na § 10c ods. 1 zákona č. 136/2000 Z. z. o hnojivách a súčasne sa vypúšťa aj príslušná poznámka pod čiarou. Táto základná podmienka vyplýva z povinnosti minimálnych požiadaviek na používanie hnojív podľa § 2 ods. 12 a prílohy č. 2, čím sa spresní rozsah povinnosti pre prijímateľa podpory odlišne od povinnosti vyplývajúcej z podmienok hospodárenia vo vymedzených zraniteľných oblastiach.

**K bodu 16**

V prílohe č. 6  časti A písm. a) sa precizuje, že plán hnojenia pre každý poľnohospodársky pozemok obsahuje údaje týkajúce sa výmery pozemku v rozsahu podľa § 6 ods. 1 písm. a) vyhlášky Ministerstva pôdohospodárstva a rozvoja vidieka Slovenskej republiky č. 215/2016 Z. z., ktorou sa ustanovujú podrobnosti o obhospodarovaní poľnohospodárskej pôdy v zraniteľných oblastiach.

**K bodu 17**

V prílohe č. 6  časti A písm. e) sa spresňuje rozsah požadovaných údajov.

**K bodom 18 a 19**

Upravujú sa prílohy č. 8 a 11. Ide o  úpravu pôvodných hodnôt do samostatných tabuliek a sprehľadnenie limitných hodnôt rizikových prvkov do samostatných častí.

**K bodu  20**

V prílohe č. 14  časti „Určenie rozsahu porušenia podmienky“ sa navrhuje, aby sa pri určovaní rozsahu porušenia podmienky posudzoval aj počet hlásení. Súčasne sa navrhuje malú výmeru, na ktorej nebola podmienka dodržaná, upraviť z doterajších menej ako 1%“ na menej ako 10 %.

**K bodu 21**

V prílohe č. 14  časti „Určenie závažnosti porušenia podmienky“ v tretej vete sa navrhuje, aby sa v prípade, ak je porušenie podmienky nepodstatné, prípadne spôsobené faktormi, ktoré môže podnik ovplyvniť len v obmedzenom rozsahu, napríklad nepresnosťou, ustanovila nepresnosť z doterajších do 3 % na menej ako 10 %.

**K článku II**

Účinnosť návrhu nariadenia vlády sa navrhuje od 1. januára 2025 z dôvodu zabezpečenia dostatočného časového priestoru na oboznámenie sa prijímateľov podpôr s navrhovanými  úpravami v podmienkach  podporovaných opatrení, ktoré vyplynuli z druhej modifikácie Strategického plánu spoločnej poľnohospodárskej politiky 2023 – 2027  schválenej Európskou komisiou  20. novembra 2024  vrátane možnosti  od roku 2025 vstúpiť a prijať záväzok na dvojročné obdobie  pri operáciách podpory na ekologické poľnohospodárstvo pre nových žiadateľov, a s  navrhovanými  úpravami, ktoré vyplynuli z poznatkov z aplikačnej praxe, ako aj z dôvodu zabezpečenia dostatočného časového priestoru na administráciu žiadostí o poskytnutie podpôr v roku 2025 predkladaných Pôdohospodárskej platobnej agentúre.